
Εργασία μαθήματος Αγωγής Υγείας με θέμα:
Σχεδιασμός προγράμματος αγωγής υγείας


Τίτλος Προγράμματος: «ΔΙΑΤΡΟΦΗ ΚΑΙ ΥΓΕΙΑ»

Σκοπός του Προγράμματος: Οι μαθητές που θα συμμετάσχουν στο πρόγραμμα, σε πρώτη φάση να ενημερωθούν σχετικά με διατροφικά θέματα και κυρίως με τις υγιεινές συνήθειες που μπορούν να εντάξουν στη καθημερινότητά τους. Συγχρόνως να τους γίνει εμπεριστατωμένη ενημέρωση για τις ανθυγιεινές και βλαβερές τροφές και πώς αυτές επιδρούν αρνητικά στην υγεία τους. Στη συνέχεια, μέσω των δραστηριοτήτων που θα ακολουθήσουν, στόχος είναι η υλοποίηση των όσων έμαθαν. Επιπλέον στόχος, είναι οι μαθητές να μεταδώσουν προς τρίτους (συγγενείς, φίλοι, συμμαθητές) τα μηνύματα του προγράμματος αγωγής υγείας. Το συγκεκριμένο πρόγραμμα θα εφαρμοστεί σε παιδιά έκτης δημοτικού για περίοδο ενός μήνα.

Τεκμηρίωση του προγράμματος
Το πρόγραμμα αυτό κρίνετε αναγκαίο διότι ακολουθώντας μια σωστή διατροφή μπορούμε αφενός να θωρακίσουμε την υγεία μας, αφετέρου αναμφισβήτητα αποτελεί μια μορφή πρόληψης απέναντι σε πολλές ασθένειες με κυριότερη αυτή της παχυσαρκίας. Επίσης, οι σωστές διατροφικές συνήθειες μας δυναμώνουν σωματικά και πνευματικά. Ιδιαίτερα όσον αφορά τα παιδιά αυτής της ηλικίας, η απόκτηση σωστής διατροφικής συμπεριφοράς, είναι πολλαπλά ευεργετική κυρίως γιατί το πιθανότερο είναι να την εφαρμόσουν και στην μετέπειτα ζωή τους. Η επιλογή της ηλικίας 11-12 ετών έγινε με βάση το κριτήριο της αναγνώρισης πλέον της «σωστής» από την ανθυγιεινή διατροφή.

Προσδοκώμενα αποτελέσματα
· Το πρώτο προσδοκώμενο αποτέλεσμα μετά την εφαρμογή του προγράμματος είναι τα παιδιά να έχουν πλέον αποκτήσει τη σωστή πληροφόρηση και γνώση για το τι ονομάζουμε «Σωστή και Ισορροπημένη Διατροφή», ξεχωρίζοντας από μόνα τους τις υγιεινές από τις ανθυγιεινές τροφές.
· Σε απόλυτη συσχέτιση με το παραπάνω, αναμένεται οι μαθητές να αποκτήσουν ειδικότερες γνώσεις όπως για παράδειγμα τα θρεπτικά συστατικά, τα λίπη, τις πρωτεΐνες, τους υδατάνθρακες, τις βιταμίνες, τα μέταλλα και τα ιχνοστοιχεία, το νερό, κλπ.
· Επίσης να αποκτήσουν γνώσεις σχετικά με το σωστό τρόπο κατανάλωσης και μαγειρέματος για την μέγιστη δυνατή πρόσληψη των θρεπτικών συστατικών.
· Τέλος να κατανοήσουν τη σχέση παχυσαρκίας και υγείας.

Περιεχόμενο του προγράμματος (περιλαμβάνει 6 μαθήματα)
Μάθημα 1ο: 
Σκοπός: Το πρώτο μάθημα θα αποτελεί ουσιαστικά την Εισαγωγή στην υγιεινή διατροφή και τη γνωριμία των παιδιών με τις θετικές επιδράσεις της στην υγεία του ανθρώπινου οργανισμού.
Μέσα και μέθοδοι: Σ’ αυτό το πρώτο μάθημα τα παιδιά θα έχουν την ευκαιρία να παρακολουθήσουν την ενημέρωση από ένα ειδικευμένο σε θέματα διατροφής γιατρό  ή διατροφολόγο. Εκτός από τις πληροφορίες που θα δοθούν στα παιδιά σχετικές με τη διατροφή, ο ειδικός επιστήμονας θα παρακινήσει τα παιδιά να φτιάξουν ένα ημερολόγιο διατροφής στο οποίο θα καταγράφουν καθημερινά τις τροφές που λαμβάνουν.
Ενδεικτική δραστηριότητα: Στη συνέχεια τα παιδιά θα κληθούν το καθένα ξεχωριστά να φτιάξει το ημερολόγιο του (ένα τετράδιο με εικόνες υγιεινών τροφών π.χ. φρούτα, λαχανικά κτλ.) που θα το συμπληρώνει καθημερινά κατά την εφαρμογή του προγράμματος.

Μάθημα 2ο: 
Σκοπός: Στο δεύτερο μάθημα οι μαθητές θα κληθούν να διαβάσουν το διατροφολογικό τους ημερολόγιο, με σκοπό να εντοπίσουν τις βλαβερές τροφές που έχουν καταναλώσει τις προηγούμενες μέρες(4-5 πριν). Ο εκπαιδευτικός θα προτείνει στα παιδιά όπου υπάρχει ανθυγιεινή τροφή να προσπαθήσουν να την αντικαταστήσουν με κάποια υγιεινή της επιλογής τους.
Μέσα και μέθοδοι: Στα πλαίσια του μαθήματος, με τη βοήθεια του καθηγητή τα παιδιά θα φτιάξουν τη διατροφική πυραμίδα με μεγάλη ποικιλία από εικόνες τροφίμων και ποτών. Μπορούν να χρησιμοποιήσουν εικόνες  και φωτογραφίες από διαφημίσεις τροφίμων ή από συσκευασίες τροφίμων.
Ενδεικτική δραστηριότητα: Έχοντας πλέον υπόψιν τους τη διατροφική πυραμίδα, θα καταγράψουν για άλλες τόσες μέρες τις διατροφικές τους συνήθειες με τις προτεινόμενες αντικαταστάσεις. Για να το πετύχουν οι μαθητές θα χρειαστούν τη βοήθεια των γονέων, οι οποίοι με τη σειρά τους θα φροντίσουν τα τρόφιμα που εισέρχονται στο σπίτι να είναι επιλεγμένα με βάση τη διατροφική πυραμίδα.

Μάθημα 3ο:
Σκοπός: Στο τρίτο μάθημα, σκοπός είναι οι μαθητές να κατανοήσουν την άμεση σχέση που έχει μια ισορροπημένη και υγιεινή διατροφή με την σωματική άσκηση.
Μέσα και μέθοδοι: Ο εκπαιδευτικός θα ρωτήσει τα παιδιά αν ασχολούνται με φυσικές δραστηριότητες εκτός σχολείου και πόσες φορές την εβδομάδα το κάνουν. Επίσης, αν διαπιστώσει ότι υπάρχουν στην τάξη παιδιά με ελάχιστη ή καθόλου φυσική δραστηριότητα θα προσπαθήσει μέσω της συζήτησης να τους προτείνει κάποιου είδους φυσική δραστηριότητα.
Ενδεικτική δραστηριότητα: Για τις επόμενες μέρες (4-5) οι μαθητές θα καταγράψουν στο ίδιο ημερολόγιο για τη διατροφή, τις φυσικές δραστηριότητες με τις οποίες ασχολήθηκαν. Επιπλέον, με το τέλος αυτής εβδομάδας θα καταγράψουν πώς ένιωσαν τηρώντας τόσο τους κανόνες της σωστής διατροφής, όσο και της σωματικής άσκησης. 
Μάθημα 4ο:
Σκοπός: Σκοπός του μαθήματος είναι τα παιδιά να κατανοήσουν τη σχέση μιας σωστής διατροφής με τον έλεγχο του σωστού σωματικού τους βάρους.
Μέσα και μέθοδοι: Να ενημερώνονται από τον καθηγητή ΦΑ για θέματα διατροφής, κατά τη διάρκεια της άσκησης. Κατά τη διάρκεια της εισαγωγής (ζέσταμα) ή του τέλους του μαθήματος (αποθεραπεία): 
· γιατί είναι σημαντική η ισορροπημένη διατροφή 
· ποια η σχέση διατροφής και υγείας διατροφικές ανάγκες ανά ηλικία ποιες οι κύριες κατηγορίες τροφίμων και τι περιλαμβάνει η κάθε μία από αυτές ποιες οι καθημερινές ανάγκες για μια ισορροπημένη διατροφή
· ποια η σχέση μεταξύ διατροφής και όμορφης εμφάνισης 
· τι σημαίνει όμορφη εμφάνιση και υγειές σώμα

Ενδεικτική δραστηριότητα: Στο ημερολόγιο τους θα προσθέσουν την καταγραφή του σωματικούς τους βάρους. Το ζύγισμα θα γίνεται μια φορά την εβδομάδα και προτιμότερο την Κυριακή, όπου τελειώνει το εβδομαδιαίο διατροφικό τους πρόγραμμα. Έτσι μ’ αυτό τον τρόπο οι μαθητές θα κατανοήσουν ότι μέσω μιας σωστής διατροφής, το βάρος είναι ελεγχόμενο και δεν αυξάνεται.

Μάθημα 5ο:
Σκοπός: Στο πέμπτο μάθημα σκοπός είναι τα παιδιά να μάθουν να διαβάζουν τις συσκευασίες τροφίμων και γνωρίζουν τα συστατικά που περιέχουν.
Μέσα και μέθοδοι: Να φέρουν από ένα συσκευασμένο φαγητό που τους αρέσει και να μάθουν να διαβάζουν τι περιέχει. Επίσης να εντοπίσουν διαφημίσεις για πρόχειρα και ανθυγιεινά φαγητά και να απομυθοποιήσουν τον τρόπο παρουσίασης τους
Ενδεικτική δραστηριότητα: Να αγοράζουν από το κυλικείο του σχολείου μόνο υγιεινές τροφές, διαβάζοντας πλέον τις ετικέτες των τροφίμων ή αν θέλουν να φέρνουν από το σπίτι τους το κολατσιό, το οποίο επίσης θα αποτελεί μια υγιεινή επιλογή.

Μάθημα 6ο:
Σκοπός: Στο τελευταίο μάθημα του προγράμματος σκοπός είναι οι μαθητές να αντιληφθούν τη σπουδαιότητα των φρούτων και των λαχανικών στην ανθρώπινη διατροφή.
Μέσα και μέθοδοι: Οι μαθητές θα χωριστούν σε 3 ή 4 ομάδες και θα τους δοθεί μια λίστα από φρούτα και λαχανικά. Στη συνέχεια θα πρέπει να ψάξουν πληροφορίες σε τι ωφελεί το καθένα στην υγεία μας.
Ενδεικτική δραστηριότητα: Στον κήπο του σχολείου τα παιδιά να φυτέψουν λαχανικά ή φρούτα και να αναλάβουν να τα περιποιούνται όλη την σχολική χρονιά. Η συγκομιδή τους θα μπορούσε να αποτελέσει ευκαιρία για μια σχετική εκδήλωση.   




Αξιολόγηση του προγράμματος. 
Τα παιδιά αφού επί ένα μήνα σχεδόν είχαν την ευκαιρία να συμμετάσχουν ενεργά στην υλοποίηση του προγράμματος αγωγής υγείας με Θέμα: «Διατροφή και Υγεία», εκτελώντας διάφορες δραστηριότητάς εντός και εκτός σχολείου, είναι σίγουρο ότι απέκτησαν ουσιαστικές πληροφορίες που αφορούν την υγιεινή και ισορροπημένη διατροφή. 
Οι πολλές και διαφορετικές δραστηριότητες στις οποίες ενεπλάκησαν τους βοήθησαν να εντοπίσουν από μόνοι τους λανθασμένες διατροφικές συνήθειες και να τις αντικαταστήσουν με άλλες υγιεινές. Έμαθαν πώς να διαβάζουν τα περιεχόμενα των συσκευασιών τροφίμων και επίσης αν έχουν απορίες σχετικά με τη διατροφική αξία μιας τροφής να την αναζητήσουν, εφόσον η τεχνολογία στις μέρες μας τους δίνει αυτή τη δυνατότητα.
Για μια σωστή αξιολόγηση του προγράμματος θα δοθούν ερωτηματολόγια στα παιδιά που συμμετείχαν, στους γονείς και στον υπεύθυνο του κυλικείου. 
Μερικές ενδεικτικές ερωτήσεις προς τα παιδιά και τους γονείς θα ήταν:
· Αν οι σωστές διατροφικές συνήθειες παρέμειναν σ’ όλη τη διάρκεια της σχολικής χρονιάς.
· Αν το σωματικό βάρος διατηρήθηκε στα φυσιολογικά επίπεδα.
· Αν συνδύασαν το πρόγραμμα διατροφής με κάποια αθλητική ή άλλη φυσική δραστηριότητα.
Ερωτήσεις προς τον υπεύθυνο του κυλικείου:
· Αν οι διατροφικές συνήθειες των παιδιών άλλαξαν προς το καλύτερο κατά τη διάρκεια του προγράμματος και με το πέρας αυτού.
 Τέλος το καθήκον του καθηγητή Φυσικής Αγωγής, πέρα από την ευθύνη υλοποίησης του προγράμματος είναι να υπενθυμίσει στα παιδιά την πολύπλευρη και σημαντική έννοια μιας σωστής καθημερινής διατροφής.

